钦定古今图书集成/理学汇编/文学典/第063卷 > 张澹
## 钦定古今图书集成/理学汇编/文学典/第063卷 > 张澹

按《宋史》本传：“澹字成文，其先南阳人，徙家河南。澹幼
而好学，有才藻。晋开运初，登进士第，宰相桑维翰器
之，妻以女。解褐校书郎，直昭文馆，再迁秘书郎，充盐
铁推官，历左拾遗、礼部员外郎，并充史馆修撰，出为
洛阳令。秩满，授吏部员外，复充史馆修撰。周恭帝初，
拜右司员外郎。张去华上书自荐有文艺，愿与澹及
祠部员外郎知制诰卢多逊、殿中侍郎史师颂并试，
核定优劣。”太祖令并试于讲武殿。澹所对不应策问，
责授左司员外郎。未几，通判泰州，兼海陵盐监副使。
蜀平，通判梓州，复拜祠部郎中。开宝初，就转仓部郎中。四年冬，以本官知制诰。六年，会李昉责授卢多逊
使江南，内署阙学士，太祖令澹权直学士院。七年长
春节，摄殿中监祭酒，命赐金紫。六月，权点检三司事。
不逾旬，疽发背卒，年五十六。太祖闻其无子，甚愍之，
命中使护葬于洛阳。澹美风仪，善谈论，历官釐务，所
至皆治。初与词臣校艺，黜居郎署，颇怏怏。晚年附会
卢多逊，方再获进用。淳化中，太宗论及文士曰：“澹典
书命而试以策，非其”所长。此盖陶谷、高锡党张去华
以沮澹尔。若使谷辈出其不意而遽试之，岂有不失
律者耶？